32006D0310
L 115/38
JURNALUL OFÍCIAL AL UNIUNII EUROPENE
DECIZIA COMISIEI
din 21 aprilie 2006
de modificare, în sensul adaptării la progresul tehnic, a anexei la Directiva 2002/95/CE a Parlamentului European și a Consiliului privind scutirile pentru aplicațiile plumbului
[notificată cu numărul C(2006) 1622]
(Text cu relevanță pentru SEE)
(2006/310/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/95/CE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (b),
întrucât:
(1)
Prin Directiva 2002/95/CE, Comisiei i se cere să evalueze anumite substanțe periculoase interzise în temeiul articolului 4 alineatul (1) din directiva respectivă.
(2)
Anumite materiale și componente cu conținut de plumb ar trebui să fie scutite de la aplicarea interdicției deoarece folosirea acestor substanțe periculoase în materialele și componentele caracteristice respective nu este încă de neevitat.
(3)
Anumite materiale și componente cu conținut de plumb ar trebui să fie scutite de la aplicarea interdicției deoarece efectele negative asupra mediului înconjurător, sănătății și/sau siguranței consumatorului generate prin înlocuire se impun prin amploare în fața beneficiilor asupra mediului înconjurător, sănătății și/sau siguranței consumatorului.
(4)
Unele scutiri de la aplicarea interdicției pentru anumite materiale sau componente specifice ar trebui limitate la sfera lor pentru a realiza reducerea treptată a substanțelor periculoase în echipamentele electrice și electronice, dat fiind că utilizarea substanțelor respective în asemenea aplicații va putea fi evitată.
(5)
În temeiul articolului 5 alineatul (1) litera (c) din Directiva 2002/95/CE, fiecare scutire enumerată în anexă trebuie să fie facă obiectul unei revizuiri la cel puțin fiecare patru ani sau la patru ani după ce se adaugă un articol în listă, în scopul unei posibile suprimări a materialelor și componentelor echipamentelor electrice și electronice în cazul în care eliminarea sau înlocuirea acestora prin modificări de proiect sau materiale și componente care nu necesită nici unul dintre materialele sau substanțele menționate la articolul 4 alineatul (1) din directiva respectivă sunt posibile din punct de vedere tehnic sau științific, cu condiția ca efectele negative asupra mediului înconjurător, sănătății și/sau siguranței consumatorului generate prin înlocuire nu se impun prin amploare în fața posibilelor beneficii asupra mediului înconjurător, sănătății și/sau siguranței consumatorului.
(6)
În consecință, Directiva 2002/95/CE ar trebui modificată în mod corespunzător.
(7)
În temeiul articolului 5 alineatul (2) din Directiva 2002/95/CE, Comisia a consultat producătorii de echipamente electrice și electronice, operatorii pentru reciclare, tratare, organizațiile de protecție a mediului înconjurător și asociațiile de salariați și consumatori.
(8)
Măsurile prevăzute de prezenta decizie sunt în conformitate cu avizul Comitetului stabilit prin articolul 18 din Directiva 75/442/CEE a Consiliului (2),
ADOPTĂ PREZENTA DECIZIE:
Articolul 1
Anexa la Directiva 2002/95/CE se modifică astfel cum se stabilește în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 21 aprilie 2006.